google/wiki40b huggingface dataset:
Fobas (palydovas)

Atradimas

Anglų rašytojas Džonatanas Sviftas (1667 m. - 1745 m.), 1726 m. išleisto kūrinio „Guliverio kelionės“ trečiojoje dalyje aprašo skraidančią Laputos salą, kurios astronomai labai tiksliai nuspėję Marso palydovų skaičių ir orbitas. Kūrinys išleistas daugiau nei prieš šimtą metų iki Marso palydovų atradimo.
Fobą 1877 m. rugpjūčio 18 d. US Naval Obervatory Vašingtone atrado amerikiečių astronomas Asafas Holas. Tai įvyko apie 9 val. 14 min. Grinvičo laiku. Tas pats astronomas atrado ir kitą Marso palydovą Deimą.
Pavadinimą šiam palydovui pasiūlė Henris Madanas (1838-1901 m.) iš Itono koledžo (D. Britanija).
Fobą iš arti nufotografavo Mariner 9 (1971 m.), Viking 1 (1977 m.), Fob 2 (1988 m.), Mars Global Surveyor (1998 ir 2003 m.) ir Mars Express (2004 m.) kosminiai aparatai.

Orbitos charakteristikos

Fobas orbita aplink Marsą apskrieja greičiau, nei Marsas apsisuka apie savo ašį. Jis pateka planetos vakaruose, tolygiai juda dangaus skliautu ir po 4 val. 15 min. (arba mažiau) nusileidžia rytuose. Tai įvyksta du kartus per dieną kas 11 val. 6 min. Fobas yra taip arti Marso paviršiaus, kad jo neįmanoma stebėti esant planetoje už 70,4° platumos (Fobas čia būna žemiau horizonto).
Tokia artima Marsui Fobo orbita reiškia, kad Fobas galimai „nukris“ ant planetos paviršiaus arba bus sunaikintas. Apskaičiuota, kad per 100 metų Fobas 1,8 metru priartėja prie Marso ir per 50 milijonų metų jis pasieks Marso paviršių arba suskils ir taps planetos žiedais.
Žiūrint iš Fobo, Marsas būtų 6400 kartų didesnis ir 2500 kartų ryškesnis nei Žemė, žiūrint į ją iš Mėnulio.
Lenkijos nacionalinė rinkimų komisija

Nacionalinė rinkimų komisija (NRK) (lenk. Państwowa Komisja Wyborcza, PKW) – rinkimus Lenkijoje organizuojanti, nuolat veikianti administracinė įstaiga Lenkijoje. Jos būstinė įsikūrusi Varšuvoje, Prezidento kanceliarijos pastatų komplekse, ul. Wiejska 10. NRK dabartine organizacine forma, tačiau šiek tiek siauresne kompetencija, buvo sukurta 1991 m. birželio 28 d.
Artūras Ramoška

Biografija

Vartininko karjerą praleido Kauno „Bangos“ komandoje, su kuria 1989 m. tapo LTSR čempionu. Žaidė Lietuvos rinktinėje.

Trenerio karjera

Baigęs futbolininko karjerą, tapo treneriu. 
2007 m. trumpai dirbo FBK Kaunas vyr. treneriu. Buvo išvykęs ir treniravo Edinburgo Hearts ekipos žaidėjus.
Buvo VMFD Žalgiris vartininkų treneris.
Vėliau išvyko į Kiniją ir tapo „Shenyang Urban“ klubo vartininkų treneriu. (Klubas žaidė trečioje lygoje, o jų treneriu tapo Marek Zub.)
Nuo 2017 m. sausio buvo FK Jonava vartininkų treneris, o nuo 2018 liepos 12 d. vyr. treneris.
Vilhelmas Keleris

Vilhelmas (Jonny) Keleris (vok. Wilhelm (Jonny) Koehler; 1916 m. birželio 14 d. Šilutėje) – Vokietijos buriuotojas, vienas iš buriavimo ledrogėmis sporto pradininkų Lietuvoje.

Biografija

Gimė klaipėdiškio molinių plytų gamybos specialisto šeimoje. Tėvas gavo darbą Šilutėje ir visa šeima persikraustė tenai, atgal į Klaipėdą Keleriai grįžo 1928 m. Vilhelmas Keleris pradinį išsilavinimą gavo Šilutėje, o naujojoje vietoje lankė mokyklą prie Mokytojų seminarijos. Pradėjo dirbti E. Domšaičio statybos įmonėje, vėliau – laborantu Klaipėdos superfosfato fabrike „Union“. 1937–1938 m. pašauktas atlikti būtinąją karinę tarnybą Lietuvos kariuomenėje, tarnavo Ketvirtajame pėstininkų Lietuvos Karaliaus Mindaugo pulke Pajuostyje. Antrojo pasaulinio karo metu paimtas į Vermachtą, tarnavo Klaipėdoje.
Pokaryje apsistojo vakarinėje Vokietijos dalyje: pradžioje Liutenzės miestelyje, po to – Liubeke. Paskutiniaisiais gyvenimo metais turėjo rimtų problemų su regėjimu, gyveno pensione. Apie savo vaikystės ir jaunystės metus išleido prisiminimų knygą.

Sportinė veikla

Sportu susidomėjo mokykloje, ten įgijo ir pravardę Jonny, kuria buvo šaukiamas visą gyvenimą. Nors ir būdamas garbingo amžiaus, šiuo vardu pasirašydavo po savo straipsniais ir autorinės knygos viršelyje.
Dar vaikystėje V.Keleris tėvo darbovietėje Luizės priemiestyje veikusioje Engelkės plytinėje pastebėjo gaminamas ledroges. Šeimininko sūnus ne tik papasakojo apie statomą jachtą, bet ir vėliau leido paburiuoti Kuršių mariose, prie miesto Faneros fabriko. Nuo 1928 m. V.Keleris Kuršių burinių ledrogių klube Smeltėje buvo atsakingas už takelažą, jauniesiems nariams rengė teorinius užsiėmimus. Pasistatęs savo pirmąsias ledroges „Salemke“, 1938 m. buvo priimtas tikruoju nariu. V.Keleris garsėjo ir kaip irkluotojas. 1940 m. jis triskart tapo Rytprūsių čempionu įvairiose kanojų klasėse.
1947 m. jis pasigamino savo pirmąją jachtą Šlezvigo Holšteino žemėje, statė jas ir vėliau, jau gyvendamas Liubeke. Populiariausios buvo su 8 m² burėmis, nuo 1982 m. (jam tąkart sukako 65 m.) teko persėsti į mažesnę, su 5 m² bure. Jachtininko interesų vedamas V.Keleris buvo nuvykęs į JAV – sportinio buriavimo ledrogėmis tėvynę. Iš ten parsivežė brėžinius ir, pasigaminęs amerikietiško stiliaus ledroges „Ultimo“, kartu su bendraminčiais buriuodavo Šiaurės Europos vandenyse, taip propaguodamas šią sporto šaką. 2003 m. buvo atvykęs į gimtąją Klaipėdą ir dalyvavo vietinėje regatoje. Marinistines tradicijas puoselėjančiam klaipėdiečių klubui „Budys“ jis padovanojo tris burines ledroges.
Fergalicious

Singlo istorija

Daina pasiekė #2 vietą Billboard Hot 100 tope po kelių mėnesių. Tačiau, „Fergalicious“ įstengė JAV Pop 100 tope pasiekė aukščiausiąją vietą, ir topo pirmame dešimtuke išbuvo net keturiolika savaičių. „Fergalicious“ buvo labai sėkmingas parsisiuntimo singlas, ši daina buvo atestuota dukart platinine JAV tik dėl parsisiuntimo, ir tai yra pavykę tik kelioms dainoms. Iki 2008 m. „Fergalicious“ buvo parsisiųsta daugiau nei 2 740 000 kartų vien JAV, ir tai yra viena iš dešimties daugiausiai parsisiųstų dainų JAV muzikos istorijoje.
Single yra panaudota dainų „Give It All You Got“ (atlikėjai: Afro-Rican) ir „Supersonic“ (atlikėjas: J.J. Fad) elementai. Taip pat nežymiai yra panaudoti dainų „Night Train“ (atlikėjas: James Brown) ir „It’s More Fun to Compute“ (atlikėjas Kraftwerk) elementai. Dainos muzikos įžanga yra panaudota iš 1960-tųjų TV serialo „The Rat Patrol“. will.i.am pasakyti pirmieji dainos žodžiai yra paimti iš „2 Live Crew“ dainos „Throw The D.“
Žodis „Fergalicious“ yra žodžių Fergie ir delicious (liet. skanu} derinys. Dainoje užima didelę dalį tarimas paraidžiui, kaip žodžių Fergie, delicious, tasty. Taip pat dainoje Fergie panaudojo kelių kalbų žodžius, kaip tres (Iš ispanų kalbos – „trys“), uno (Iš italų bei ispanų kalbų – „vienas“) ir loco (Iš ispanų kalbos – „pakvaišęs“).

Skandalai

Daina sukėlė daug apkalbų apie Fergie ir Nelly Furtado nesutarimus (abi priklauso „Interscope-Geffen-A&M“ įrašų kompanijai). „Fergalicious“ dainos žodžiuose Fergie parašė: „But I ain’t promiscuous“, kurie yra nukreipti prieš Furtado, nes tai jos vienas iš sėkmingesnių singlo pavadinimas. Paskui dainoje „Give It to Me“ Furtado parašė dainos žodžius prieš Fergie.
2009 m. kovą ankstesnis „N.W.A“ grupės narys Arabian Prince padavė į teismą Fergie įrašų kompaniją dėl neapmokėtos dainos „Supersonic“ elementų panaudojimo single „Fergalicious“.

Vaizdo klipas

Daina debiutavo MTV eteryje 2006 m. spalio 24 d., o spalio 31 d. „Yahoo! Music“. Vaizdo klipas buvo nufilmuotas Holivude, o klipo režisierė Fatima Robinson, kuri taip pat nufilmavo BEP klipą dainai „My Humps“. will.i.am iš „Black Eyed Peas“ taip pat pasirodo klipe, kaip Willy Wonka saldainių fabrike pavadinimu „Fergieland“. Vaizdo klipas prasideda su Oompa Loompas dėliojant rožines „Fergalicious“ saldainių dėžutes. Fergie klipe dėvi trumpą suknelę (kaip Shirley Jane Temple), mergaičių skaučių uniformą, maudymuką, sporto drabužius. Klipo erdvės: yra saldainių fabrikas, sporto salė, bei imtynių ringas, kuriame Fergie iššoka iš torto ir grumiasi saldumynuose.
Baigiantis klipui Fergie paleidžia „Samsung“ K5 MP3 Player. Iki 2009 m. video klipas dainai „Fergalicious“ buvo peržiūrėtas 27 861 089 kartus „YouTube“ svetainėje.

Parodijos

Daina buvo daug kartų buvo parodijuota svetainėje „YouTube“. „Mathmaticious“ labai populiari dainos parodija YouTube buvo peržiūrėta 1 821 533 kartus.  „Chongalicious“ dar vien parodija „YouTube“ svetainėje peržiūrėta 3 648 262 kartus.
Rolandas Jurkėnas

Biografija

1989 m. baigė Anykščių Antano Vienuolio vidurinę mokyklą. 1995 m. baigė Kauno medicinos institutą, gydytojas. Nuo 2000 m. Anykščių rajono savivaldybės pirminės sveikatos priežiūros centro ir Anykščių ligoninės gydytojas chirurgas.
Tėvynės sąjungos Anykčių rajono skyriaus narys. 2003–2007 m., 2007–2011 m. ir nuo 2011 m. Anykščių rajono savivaldybės tarybos narys. 
Sutuoktinė Aušra, vaikai Martynas, Matas, Arnas.
Posadasas

Istorija

1615 m. kovo 25 d. tėvas Roque Gonzáles de Santa Cruz įkūrė Anunciación de Itapúa gyvenvietę, kuri laikui bėgant persikėlė į kitą Paranos krantą ir suformavo dabartinį Enkarnasjono miestą. Gyvenvietė dabartinėje vietoje atsikūrė 1628 m. Trigubo Aljanso karo metu 1867 m. brazilai įkūrė Trinchera de San José karinę bazę. Karo pabaigoje 1879 m. miestas pavadintas Argentinos konfedreacijos vyriausiojo valdytojo Gervasio Antonio de Posadas garbei. 1884 m. liepos 30 d. Posadasas tapo Misjoneso provincijos sostine.

Susisiekimas

San Roque González de Santa Cruz tiltas per Paranos upę jungia su Enkarnasjonu. Keliai į Puerto Igvasu, Korjentesą ir Santo Tomę. Geležinkelis į Konkordiją. 7 km nuo miesto yra General José de San Martín oro uostas, iš kurio vyksta reguliarūs reisai į Buenos Aires. Be to, yra svarbus uostas prie Paranos upės, kuria gabenami kroviniai į La Platos regioną.

Ekonomika ir švietimas

Baldų, tabako, maisto, tekstilės, metalo apdirbimo pramonė. Turizmas. Posadase yra Misjoneso nacionalinis universitetas, Almirante Storni karinės jūrų laivininkystės licėjus.
Valstybinis Vilniaus mažasis teatras

Valstybinis Vilniaus mažasis teatras – nuo 1990 m. dirbantis teatras. 2005 m. įsikūrė Vilniaus senamiestyje. Teatro režisierius – Rimas Tuminas. Teatro trupės branduolį sudaro dar 8-ojo dešimtmečio pabaigoje susibūręs buvusių Rimo Tumino studentų kursas.

Pastatas Gedimino pr. 22

Keletą metų Izaoko Smaženevičiaus name (Gedimino pr. 22-24), statytame 1899-1900 m. pagal rusų kilmės architekto Konstantino Korojedovo projektą, veikė Didysis teatras. Tuo metu tai buvo bene didžiausias Vilniaus miesto pastatas.
Dviejų dalių pastatą jungia žemesnė dalis, turinti galeriją. Jungiamojoje dalyje yra įvažiavimas į vidinį kiemą. Fasado dalys abipus pagrindinio įvažiavimo nelygios: rytinė ilgesnė, simetriška. Abiejų dalių kompozicijai panaudoti vienodi architektūriniai elementai; rustuotos mentės jas vertikaliai skaido į kelias dalis, užbaigtas dekoratyviniais frontonais. Dalių vidurinės ir kraštinės ašis paryškina pusapskričiai balkonai. Durų į vidurinius balkonus šonuose yra grifonų bareljefai. Gatvės fasadas gausiai dekoruotas orderinėmis formomis, ant stogo iškeltas vadinamas prancūziškas kupolas.
Šiame pastate patalpas nuomojosi įvairūs klubai, parduotuvės, išdėstyti aplink tris uždarus kiemus. 1902 m. pradžioje 35 kambarių viešbutį „Bristol“ buvo atidaręs Sankt Peterburgo universiteto studentas Kalmanas Radinas. Puošnią Didžiojo teatro salę, buvusią rytinėje pastato dalyje, 1904 m. suniokojo gaisras. Vėliau buvo įrengta kita salė – virš centrinės įvažiavimo arkos, kurią 1909-1914 m. nuomojo lietuvių kultūros draugija „Rūta“, rengusi koncertus, paskaitas ir teatro vaidinimus. Tuomet namas priklausė Aristarchui ir Arsenijui Pimonovams. Iš pradžių ši salė, perdengta stiklo blokelių skliautu, buvo naudojama kaip žiemos sodas. Įėjimą į teatrą akcentavo platus prieangis-balkonas, paremtas metalinėmis kolonėlėmis.
Lietuvių kultūros draugija "Rūta", įkurta 1906 m. Mykolo Sleževičiaus rūpesčiu.
1908 m. pastate buvo atliktas atnaujinimas pagal architekto M. Prozorovo projektą. Po atnaujinimo pastate buvo įsikūrusi „Žaliojo Štralio“ užeiga.
Kompiuterinių žaidimų konsolė

Kompiuterinių žaidimų konsolė − kompiuteris arba kompiuterinio tipo įrenginys, daugiausia skirtas žaisti kompiuterinius žaidimus (šių dienų žaidimų konsolės taip pat geba atvaizduoti filmus ar groti muziką). Dažniausiai naudojamas išvesties įrenginys yra televizorius, rečiau − kompiuterio monitorius. Terminas kompiuterinių žaidimų konsolė naudojamas apibūdinti mechanizmą, sukurtą vartotojams tiktai kompiuterinių žaidimų žaidimui, skirtingai nuo asmeninio kompiuterio, kuris turi daug kitų funkcijų, ar arkadinių žaidimų mašinų.
Lenkijos šventės

Šventės Lenkijoje yra reglamentuojamos pagal 1951 m. sausio 18 d. Nedarbo dienų nutarimą. Šis nutarimas pakeistas 2010 m., nuo tada yra skiriama 13-a valstybinių švenčių.
JEF United Chiba

Istorija

Klubo ištakos siekia 1946 m., kai buvo įkurtas Furukawa Electric SC.
Klubas nuo 1993 m. žaidė aukščiausioje šalies lygoje, o 2009 m. liko paskutinėje vietoje ir iškrito į žemesnį divizioną.
Nuo 2010 m. žaidžia J2 lygoje.
Jesentukai

Istorija

Įkurti 1798 metais, 1917 m. gavo miesto teises.
Abdula ibn al Zubairas

Biografija

Abdula ibn al Zubairas gimė 624 m. Medinoje. Pagal islamišką tradiciją, jis buvo pirmasis kūdikis, gimęs Mahometo pasekėjams, kai jie persikėlė iš Mekos į Mediną. Jo tėvas Zubairas ibn Avamas buvo tarp dešimties Mahometo pasekėjų, kuriems pranašas pažadėjo Rojų. Jo motina Asma buvo Abu Bakro duktė ir senelė Safija – Mahometo teta iš tėvo pusės. Jaunystėje Abdula ibn al Zubairas dalyvavo arabų užkariavimuose. Pasak istorijų, jis buvo drąsus ir sumanus generolas, puikus oratorius, turėjo stiprų balsą, maldos pozoje galėjo išstovėti visą naktį. 651 m. kalifas Usmanas jį paskyrė padėti sudaryti Korano oficialią versiją. 656 m. nužudžius kalifą Usmaną jis prisijungė prie Mahometo trečiosios žmonos, savo tetos Aišos bint Abu Bakr, umajų ir kitų kovoje prieš kalifą Ali. Jiems pralaimėjus ir žuvus tėvui, Abdula ibn al Zubairas grįžo gyventi į Mediną, kur apie jį 20 metų nebuvo žinių valdant Muavijai I, tik tiek, kad jis pasipriešino Muavijos I siekiui, kad būtų prisiekta jo sūnui Jazidui.
680 m. kalifu tapęs Jazidas I pareikalavo priesaikų iš Hidžaze gyvenusių religinių veikėjų. Abdula ibn al Zubairas iš Medinos pabėgo į Meką, kur vietos diduomenė prisiekė jam nepripažinti Jazido I kalifu. Kartu į Meką pasitraukė Huseinas ibn Ali, kuris su pasekėjais žuvo tais pačiais metais Kerbelos mūšyje Irake nuo Jazido I kariuomenės. Abdulos suimti nusiųstas būrys buvo prie Mekos sumuštas. 683 m. Jazido I kariuomenė užėmė Mediną ir apgulė Meką. Apgulties metu atėjo žinia apie Jazido I mirtį. Sirų armijos vadas Huseinas ibn Nuseiras siūlė Abdulai kartu žygiuoti į Damaską, kur jis būtų pripažintas kalifu, bet Abdula atsisakė palaikęs tai priešo klasta išvilioti jį iš miesto. Po apsiausties nutraukimo Abdula pasiskelbė kalifu, organizavo Kaabos šventyklos atstatymą.
Abdulos ibn al Zubairo valdžią pripažino beveik visas arabų kalifatas, įskaitant kaisitus Sirijoje. Tačiau jis pats niekuomet neišvyko iš Mekos. Jis pasikliovė savo rėmėjais per atstumą ir neįvertino Omejadų įtakos Sirijoje. 684 m. Marvanas I su kalbitų pagalba sumušė kaisitus ir 685 m. susigrąžino Egipto valdžią Omejadams. Tais pačiais metais Kufoje sukilo buvęs sąjungininkas Muchtaras ibn Abi Obaidas Takfis su Ali įpėdinių rėmėjais, kuris imamu ir kalifu paskelbė Ali sūnų Mohamedą ibn Hanafiją. Jis sumušė Damasko kalifo Abdulmaliko pajėgas prie Mosulo. Muchtaro pajėgas įveikė ir Kufą 687 m. užėmė Abdulos jaunesniojo brolio Mosabo ibn Zubairo pajėgos iš Basros. Tuo pačiu metu Arabijoje buvo sukilę charidžitai, per kurių reidus Abdulai ibn al Zubairui buvo sunku palaikyti ryšius su broliu. Mosabo pajėgos 691 m. pralaimėjo Abdulmaliko kariuomenei, jis pats žuvo. 692 m. Abdulmaliko sirų kariuomenė, vadovaujama Hadžadžo ibn Jusufo, apgulė Meką. Ilgalaikės apsiausties metu Abdula ibn al Zubairas atsisakė pasiduoti ir žuvo paskutiniame mūšyje prie Kaabos šventyklos. Abdulmalikas leido motinai Asmai nusikelti viešai pakabintą jo kūną ir palaidoti. Abdula ibn al Zubairas buvo paskutinis Mahometo bendražygis (sahibas), valdęs musulmonus.
Kaunas (Karija)

Istorija

Mažosios Azijos Kaunas buvo klestintis čia įsikūrusios Karijos karalystės miestas. Archeologiniai tyrinėjimai rodo, kad Kauno atsiradimas datuojamas III a. pr. m. e. Tačiau, pagal Antikos rašytinius šaltinius, miestas galėjo atsirasti VII–VI a. pr. m. e. Miesto klestėjimo laikotarpis tęsėsi nuo V a. pr. m. e. iki II m. e. a. Nuo įkūrimo Kaunas buvo žinomas druska, žuvimi, figomis ir kt.
Mieste galima išvysti persų, helenų, romėnų ir Bizantijos civilizacijos pėdsakų. Yra išlikę tuo metu statytos Akropolio tvirtovės ir pylimo, antikinio teatro, bažnyčios, romėniškų pirčių, palestros (sporto mokyklos) liekanos, Nekropolis – uolose įrengti karalių ir kitų didikų kapai.
Jan Niecisław Baudouin de Courtenay

Janas Boduenas de Kurtenė (lenk. Jan Niecisław Ignacy Baudouin de Courtenay; 1845 m. kovo 13 d. Radzyminas, Lenkija – 1929 m. lapkričio 3 d. Varšuva) – lenkų kalbininkas.

Biografija

Pagal legendą kilęs iš senos aristokratų pranc. Courtenay giminės, kildinamo iš Prancūzijos karaliaus Liudviko VI. Šiai linijai priklausė ir Lotynų imperatoriai. Į Lenkiją J. Bodueno protėviai atsikėlė XVII a.–XVIII a. Tačiau dokumentais šios dinastijos linijos tęstinumas su Boduenu de Kurtenė nėra pagrįsta.
1866 m. Varšuvoje pabaigė Pagrindinę mokyklą (lenk. Szkoła Główna Warszawska). Mokslinę veiklą pradėjo vadovaujamas Izmaiłui Sriezniewskiui. 1875 m. tapo profesoriumi, 1887 m. Lenkijos mokslų akademijos nariu, o 1897 m. Sankt Peterburgo Mokslų akademijos nariu korespondentu. 1874–1883 m. dirbo Kazanės universitete, 1883–1893 m. Jurjevo universitete, 1893–1899 m. Jogailos universitete, 1900–1918 m. Sankt Peterburgo universitete, o nuo 1918 m. Varšuvos universitete.
J. Boduenas de Kurtenė stebėtinai anksti subrendo kaip mokslininkas. 1891 m. Brokhauzo ir Jefrono enciklopediniame žodyne jis, 46 m. mokslininkas, minimas kaip „vienas iškiliausių šiuolaikinių lingvistų“. Tačiau pats jis buvo labai kuklus.
Nuo 1910 m. aktyviai reiškėsi politikoje. Priklausė kadetams. Pasisakydavo už kultūrinę Lenkijos nepriklausomybę ir lenkų kalbos lygiateisiškumą. Buvo suimtas.
Paskelbus Lenkijos nepriklausomybę, joje apsigyvena ir tęsia politinę veiklą, vėlgi, gindamas tautinių mažumų teises. 1922 m. dalyvavo rinkimuose į Lenkijos prezidentus.
1919–1929 m. buvo Varšuvos universiteto garbės profesorius, lyginamosios kalbotyros katedros vedėjas.

Mokslinė veikla

J. Boduenas de Kurtenė kalbos moksle įvykdė perversmą: iki jo lingvistikoje vyravo istorinė kryptis – kalbos buvo tyrinėjamos išimtinai pagal rašytinius šaltinius. Jis savo darbuose įrodinėjo, kad kalbos esmė – šnekamojoje veikloje, o tai reiškia, būtina tyrinėti gyvas kalbas ir tarmes. Tik taip bus galima suprasti kalbos funkcionavimo mechanizmus ir patikrinti lingvistinių teorijų teisingumą.
Savo darbus rašė rusų, lenkų, vokiečių, prancūzų, čekų, italų, lietuvių ir kitomis kalbomis. Jo darbai turėjo įtakos žymiam kalbotyrininkui R. Jakobsonui.
Domėjosi ir dirbtinomis kalbomis. Asmeniškai pažinojo esperanto kalbos kūrėją Liudviką Zamenhofą.

Šeima

Buvo du kartus vedęs. Antrą kartą vedė Romualdą Bagnicką, pasireiškusią kaip rašytoja, o dukra Sofija – dailininkė.
Žinių nešėjas

Žinių nešėjas – rankraštinis laikraštėlis, leistas nelegaliai 1884–1885 m. Peterburge.

Istorija

Leido Jonas Beržanskis, Rokas Šliūpas, nuo 1885 m. Povilas Matulionis ir Juozas Skrupskelis. Daugintas hektografu. Išėjo apie 10 numerių.
Novės Piekutų valsčius

Istorija

Nuo V a. pr. m. e. iki X a. šiose vietovėse gyveno lietuviams artima baltų gentis - jotvingiai. XIII a.-XIV a. šias žemes užėmė Lietuvos Didžioji Kunigaikštystė. Nuo XIII a.-XIV a. iki 1513 m. priklausė Lietuvos Didžiosios Kunigaikštystės Trakų vaivadijai, nuo 1513 m. iki 1569 m. Liublino unijos Palenkės vaivadijai. Nuo 1569 m. iki 1795 m. buvo Abiejų Tautų Respublikos Mažosios Lenkijos provincijos Palenkės vaivadijos valdose. Nuo 1795 m. iki 1807 m. priklausė Prūsijos karalystės Naujosios Rytų Prūsijos Balstogės departamentui. Nuo 1807 m. iki 1815 m. priklausė Varšuvos kunigaikštystės Lomžos departamentui. Nuo 1816 m. iki 1837 m. priklausė Rusijos imperijos Lenkijos Kongreso karalystės Augustavo vaivadijai, nuo 1837 m. iki 1866 m. Augustavo gubernijai, nuo 1867 m. iki 1914 m. Lomžos gubernijai. Nuo 1914 m. iki 1919 m. priklausė Vokietijos imperijai. 1919-1939 m. priklausė Lenkijos tarpukario Balstogės vaivadijai. 1939-1941 m. priklausė Tarybų Sąjungos Baltarusijos TSR, Balstogės sričiai. 1941-1944 m. priklausė Trečiojo reicho, Balstogės sričiai. Nuo 1945 m. priklauso Lenkijai. 1945-1975 m. priklausė Balstogės vaivadijai. 1975–1999 m. priklausė Lomžos vaivadijai.

Administracinis suskirstymas

Hodiševas, Jablon Dobkai, Jablon Dombrova, Jablon Jankovce, Jablon Košcelna, Jablon Markovienta, Jablon Piotrovce, Jablon Spalai, Jablon Šlivovas, Jablon Zambrovizna, Jablon Zažeckiai, Joškai, Koboskai, Kostri Litva, Kostri Noskai, Krasovo Čestkai, Krasovo Siudmakai, Krasovo Vielkiai, Krasovo Vulka, Lendovo Budai, Lopiene Ježe, Lopiene Šelongai, Lopiene Ziskai, Markovo Vulka, Nove Piekutai, Nove Žepkai, Nove Žochai, Piekuti Urbanai, Prušanka Mala, Sklodi Borove, Sklodi Pžirusai, Stare Žochai, Stokoviskas, Tločevas ir Viežbovizna.
Algirdas Jonas Giraitis

Biografija

1949–1953 m. mokėsi Skučiškės pradžios mokykloje, 1953–1956 m. Antanavo septynmetėje mokykloje, 1956–1957 m. Bagotosios aštuonmetėje mokykloje, 1957–1958 m. Marijampolės 2-oje vidurinėje mokykloje, 1959–1962 m. Kauno politechnikume. 1970–1977 m. studijavo Kauno politechnikos institute, mašinų gamybos technologas.
1965–1967 m. Kapsuko metalo dirbinių gamyklos meistras, 1967–1969 m. maisto pramonės automatų gamyklos meistras, 1969–1971 m. Alytaus medvilnės kombinato technologas, 1971–1977 m. Balbieriškio profesinės technikos mokyklos gamybinio mokymo meistras, 1977–1985 m. mokyklos direktoriaus pavaduotojas, 1985–1990 m. direktorius.
1990–1995 m. Prienų rajono tarybos pirmininkas, 1995–2000 m. Balbieriškio žemės ūkio mokyklos direktoriaus pavaduotojas. 2000–2007 m. Balbieriškio seniūnas.
Nuo 1992 m. Lietuvos socialdemokratų partijos (LSDP) Prienų rajono skyriaus narys, nuo 1995 m. LSDP tarybos narys.
1990–1995 m. Prienų rajono tarybos deputatas, 1995–1997 m., 1997–2000 m., 2000 m. ir nuo 2007 m. Prienų rajono savivaldybės tarybos narys, 2000–2003 m. valdybos narys..
Sutuoktinė Gražina, vaikai Šarūnas, Darius.
Lea Salonga

Karjera

Salonga profesionaliai debiutavo 1978 m. būdama septynerių miuzikle King and I Filipinuose. Ji gavo pagrindinį vaidmenį miuzikle Annie ir prisijungė prie kitų miuziklų, tokių kaip Cat on a Hot Tin Roof, Fiddler on the Roof, The Rose Tattoo, The Sound of Music, The Goodbye Girl, Paper Moon ir The Fantasticks.
Pirmasis jos albumas Small Voice buvo išleistas jai būnant dešimties ir tapo auksiniu. Duetas "Happiness" albume buvo pirmasis jos bendras darbas su jaunesniuoju broliu Gerard Salonga, kuris vėliau dirbo jos muzikos arba kūrybos direktoriumi. Antrasis jos albumas Lea buvo išleistas 1988 m.
Salonga taip pat vedė savo muzikinį televizijos šou Love, Lea ir dalyvavo German'o Moreno paauglių šou That's Entertainment. Lea vaidino tokiuose šeimai skirtuose filmuose, kaip Tropang Bulilit, Like Father, Like Son, Ninja Kids, Captain Barbell ir Pik Pak Boom.
Instrukcijos per sekundę

Instrukcijos per sekundę (angl. Instructions per Second, džn. Million Instructions per second, milijonai instrukcijų per sekundę, Mips) – procesorių spartos matavimo vienetas.
Šiuolaikinių procesorių sparta turi apie keliasdešimt tūkstančių Mips. Žmogaus smegenys turi 100 milijardų Mips (10¹⁷ IPS arba 100 PFLOPS, dėl to, kad apie 10¹⁵ sinapsių =~ 10¹⁵bitų ir apie 100 Hz = 10¹⁷ IPS, o dar galima butų padauginti iš apie 1000 padalų turinčio neurono slenksčio, nors gal ir neteisinga laikyti sinapsės bitą viena operacija) spartą. Kad simuliuoti žmogaus smegenis su kompiuteriu reikia 10¹⁹ IPS.
Procesorių spartos matavimas IPS arba FLOPS yra praktiškai beveik ekvivalentus, tik Mips gali gautis daugiau.
Vilkickio sala

Vilkickio sala (rus. Oстров Вилькицкого) – negyvenama sala Arktyje, Rytų Sibiro jūroje, Naujojo Sibiro salose, De Longo salų grupėje (toliausiai į pietus nutolusi jos sala). Plotas 1,5 km². Aukštis iki 70 m. Sudaryta daugiausia iš smarkiai erodavusios bazaltinės lavos. Sala yra piečiau nuolatinio ledo ribos ir nėra padengta ledynais.
Sala atrasta 1913 m. poliarinės ekspedicijos, vadovaujamos Boriso Vilkickio. Pavadinta atradėjo garbei.